Informatīvais ziņojums

“Par Eiropas Savienības Vispārējo lietu padomes un Vispārējo lietu padomes (50. panta formāta) 2018. gada 20. marta sanāksmēs izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2018. gada 20. martā Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:

1. Gatavošanās 22. - 23. marta Eiropadomei – secinājumu projekts;
2. Eiropadomes uzdevumu izpilde *(status quo)*;
3. 2018. gada Eiropas semestris.

2018. gada 20. martā Briselē notiks arī VLP 50. panta formāta sanāksme. Sanāksmē plānots sagatavot 22. un 23. marta Eiropadomes sanāksmi 50. panta formātā, kā arī apspriest situāciju Apvienotās Karalistes (turpmāk – AK) izstāšanās no ES sarunās.

1. **Gatavošanās 22. - 23. marta Eiropadomei – secinājumu projekts**

VLP plānota diskusija par 22. - 23. marta Eiropadomes secinājumu projektu. Informatīvā ziņojuma sagatavošanas brīdī secinājumu projekts vēl nav pieejams.

22. - 23. marta Eiropadomes uzmanības centrā būs nodarbinātības, izaugsmes un konkurētspējas jautājumi. Eiropadome izvērtēs paveikto Vienotā tirgus stratēģiju[[1]](#footnote-2) īstenošanā. Ikgadējā Eiropas semestra cikla ietvaros Eiropadome apstiprinās 2018. gada prioritātes un rekomendācijas *euro* zonas ekonomikas politikai. Eiropadome pievērsīsies arī sociālajiem un tirdzniecības jautājumiem.

Tāpat plānots, ka Eiropadome pieņems secinājumus, gatavojoties ES - Rietumbalkānu samitam, kas notiks Sofijā, Bulgārijā 17. maijā. Atkarībā no situācijas attīstības Eiropadome varētu pievērsties arī citiem ārlietu jautājumiem.

Eiropadomē, valstu un valdību vadītāju darba kārtības (*Leaders Agenda)* ietvaros paredzēta diskusija par nodokļiem digitālajā ekonomikā. Par šo jautājumu secinājumi nav plānoti.

**Latvijas nostāja**

Latvijai ir svarīgi, lai Eiropadomes secinājumos uzsvērtu Vienotā tirgus stratēģiju īstenošanas svarīgumu, tostarp pakalpojumu un digitālajā jomā. Atbalstām secinājumu pieņemšanu par Eiropas semestra 2018. gada cikla prioritātēm un rekomendācijām *euro* zonas ekonomikas politikai. Sociālajos jautājumos atbalstām Eiropas Sociālā tiesību pīlāra īstenošanas uzraudzības sasaisti ar Eiropas semestri. Esam ieinteresēti, lai secinājumos tiktu pieminēta Sociālā taisnīguma pakotne, kuru drīzumā publiskos Eiropas Komisija (turpmāk - EK). Pakotnē gaidāms arī priekšlikums par Eiropas Darbaspēka iestādi. Tirdzniecības jautājumos sagaidām pozitīvu Eiropadomes vēstījumu par tālāko darbu pie brīvās tirdzniecības nolīgumiem. Atbalstām priekšlikumu vienoties par Eiropadomes secinājumiem, gatavojoties ES - Rietumbalkānu samitam.

1. **Eiropadomes uzdevumu izpilde *(status quo)***

VLP tiks iepazīstināta ar paveikto 19. oktobra Eiropadomē pieņemto lēmumu īstenošanā tādās jomās kā drošība un aizsardzība, sociālā dimensija, izglītība un kultūra, kā arī klimata pārmaiņas.

*Drošībā un aizsardzībā*ir uzsākta Pastāvīgās strukturētās sadarbības (PESCO) īstenošana. 6. marta Ārlietu padome aizsardzības ministru formātā apstiprināja rekomendācijas par Pastāvīgās strukturētās sadarbības ceļa karti, kas nosaka laika ietvaru un vadlīnijas šīs sadarbības praktiskai īstenošanai. Tāpat Ārlietu padome formāli apstiprināja pirmos 17 PESCO projektus. Vislielāko interesi ir izraisījis Militārās mobilitātes projekts, kura mērķis ir atvieglot un paātrināt pārrobežu militāro mobilitāti. Latvija ir starp 24 Militārās mobilitātes projekta dalībvalstīm.[[2]](#footnote-3) Augstā pārstāve un EK š.g. martā piedāvās Rīcības plānu militārai mobilitātei. Militārā mobilitāte ir arī viena no ES - NATO sadarbības prioritātēm, kas iekļauta 2017. gada 5. decembra apstiprinātajos priekšlikumos par ES - NATO sadarbības paplašināšanu.

Sagaidāms, ka marta vidū tiks uzsāktas sarunas starp Padomi un Eiropas Parlamentu (turpmāk - EP) par Eiropas aizsardzības rūpniecības attīstības programmas regulas priekšlikumu. Darba pabeigšana pie šī regulas priekšlikuma ir Bulgārijas prezidentūras prioritāte.

Civilās Kopējās Drošības un aizsardzības politikas (KDAP) stiprināšanai Eiropas Ārējās darbības dienests ir uzsācis darbu pie jauna civilā KDAP stratēģiskā dokumenta, ko plānots sagatavot līdz marta beigām. Pēc tam Augstā pārstāve, konsultējoties ar dalībvalstīm, uzsāks darbu pie Civilo spēju attīstības plāna. 2018. gada beigās plānots panākt apņemšanos politiskajā līmenī par lielāku atbalstu civilajai KDAP.

*Sociālajā jomā* turpinājies darbs pie vairākiem apjomīgiem un nozīmīgiem priekšlikumiem. Turpinājušās sarunas starp Padomi un EP par Darbinieku nosūtīšanas direktīvas pārskatu un Pieejamības aktu. Ekspertu līmenī turpinājies darbs pie Darba un ģimenes dzīves līdzsvara direktīvas priekšlikuma, kā arī pie Sociālo drošības sistēmu koordinācijas regulas.

Ar mērķi sekmēt Eiropas Sociālo tiesību pīlārā ietverto tiesību un principu īstenošanu, EK 13. martā plāno publicēt Sociālā taisnīguma pakotni, tostarp priekšlikumu par Eiropas Darbaspējas iestādes izveidi, rekomendācijas par sociālo aizsardzību, kā arī neleģislatīvu priekšlikumu par Sociālās drošības numuru.

15. marta Nodarbinātības, sociālās politikas, veselības un patērētāju lietu ministrupadomē ir plānota viedokļu apmaiņa par nepieciešamo rīcību sieviešu un vīriešu darba samaksas atšķirību samazināšanai.

*Izglītības un kultūras jomā*15. februāra Izglītības, jaunatnes, kultūras un sporta ministru padomē notika viedokļu apmaiņa par tālāko rīcību decembra Eiropadomes secinājumos minētajās iniciatīvās, tostarp, lai izveidotu “Eiropas universitāšu” tīklu, veicinātu valodu apguvi, veicinātu studentu mobilitāti un diplomu savstarpējo atzīšanu.

Dalībvalstis kopumā atbalstīja sadarbības stiprināšanu ES augstākās izglītības iestāžu starpā un “Eiropas universitāšu ” izveidošanu, uzsverot ģeogrāfiskā līdzsvara un visu dalībvalstu universitāšu iesaistes aspektus. EK sadarbībā ar dalībvalstīm ir uzsākusi viedokļu apmaiņu par “Eiropas universitāšu” koncepciju, galvenajiem principiem un kritērijiem. Pilotprojektu plānots uzsākt 2019. gadā.

Tāpat dalībvalstis bija vienisprātis, ka diplomu savstarpējā atzīšana veicinātu izglītības mobilitāti Eiropā. Gan šajā jomā, gan par valodu apmācības veicināšanu š.g. pavasarī EK plāno sagatavot Padomes rekomendāciju priekšlikumu.

22. maija Izglītības, jaunatnes, kultūras un sporta ministru padomē ir plānots pieņemt secinājumus, balstoties uz 15. februāra ministru padomes sanāksmē notikušo viedokļu apmaiņu.

Lai veicinātu prasmes, kas palīdzētu cilvēkiem, izglītības iestādēm un izglītības sistēmām labāk pielāgoties dzīvei un darbam strauji mainīgajā digitālajā laikmetā, EK 17. janvārī publicēja Digitālās izglītības rīcības plānu un priekšlikumu Padomes rekomendācijai par galvenajām kompetencēm mūžizglītībā.

*Klimata pārmaiņu jomā* 2017. gada nogalē tika panākta vienošanās starp Padomi un EP par priekšlikumiem, kas noteiks klimata un enerģētikas politikas satvaru laika posmam līdz 2030. gadam: ES emisijas kvotu tirdzniecības sistēmas (ES ETS) pārskatīšanu; ES ETS aviācijas darbību regulējumu; Zemes izmantošanas, zemes izmantošanas maiņas un mežsaimniecības nosacījumiem un siltumnīcefekta gāzu emisiju sloga sadali nozarēs ārpus ES ETS.

Energoefektivitātes jomā 2017. gada nogalē tika panākta vienošanās starp Padomi un EP par Ēku energoefektivitātes direktīvas priekšlikumu, kas paredz ēku fonda dekarbonizāciju līdz 2050. gadam.

2018. gada sākumā tika uzsāktas sarunas starp Padomi un EP par vairākiem svarīgiem “Tīra enerģija visiem eiropiešiem” pakotnes priekšlikumiem: par Enerģētikas savienības pārvaldību un rīcību klimata jomā; atjaunojamo energoresursu izmantošanas veicināšanu un Energoefektivitāti.

1. **2018. gada Eiropas semestris**

VLP plānots pieņemt zināšanai Prezidentūras sagatavoto *Kopsavilkuma ziņojumu par Padomes ieguldījumu saistībā ar 2018. gada Eiropas semestri.* Informatīvā ziņojuma sagatavošanas brīdī Kopsavilkuma ziņojums vēl nav pieejams. Kopsavilkuma ziņojumā Prezidentūra apkopos nozaru padomēs – 5. marta Vides padomē, 12. - 13. marta Konkurētspējas padomē, 13. marta Ekonomikas un finanšu padomē, 15. marta Nodarbinātības, sociālās politikas, veselības un patērētāju lietu padomē - notikušo diskusiju rezultātus.

2017. gada 22. novembrī EK publicēja ikgadējo Izaugsmes ziņojumu, kurā ir izklāstītas ekonomikas politikas *prioritātes 2018. gada Eiropas semestrim*. Ziņojumā uzsvērts, ka iepriekš noteiktās prioritātes joprojām ir aktuālas – investīciju veicināšana, strukturālo reformu turpināšana un atbildīgās fiskālās politikas īstenošana. Šā gada ziņojums uzrāda arī jaunas jomas, kur jāstrādā, piemēram, sociālo tiesību jomā un nodokļu sloga jomā.

*Iespējama atjaunota ceļa karte 2018. gada Eiropas semestrim*. Saskaņā ar 2017. gada 13. novembrī izplatīto Ceļa karti, marta Eiropadomes lēmums noslēgs Eiropas semestra pirmo pusgada ciklu. Eiropas semestris turpināsies, ES dalībvalstīm izstrādājot valsts reformu programmas un stabilitātes un konverģences programmas un EK nākot klajā ar konkrētām valstīm adresēto ieteikumu priekšlikumiem (*Country Specific Recommendations – CSR*). Eiropas semestra cikls noslēgsies jūnija Eiropadomē, apstiprinot valstu specifiskās rekomendācijas ES dalībvalstīm.

Tāpat plānots virzīt apstiprināšanai 23. janvāra Ekonomikas un finanšu padomes (turpmāk - ECOFIN) *Rekomendācijas Euro zonas ekonomikas politikai*. Rekomendācijās ieteikts sekmēt ilgtspējīgu un iekļaujošu izaugsmi un uzlabot ekonomikas noturību, līdzsvaru un konverģenci. Ņemot vērā labvēlīgos cikliskos apstākļus, prioritāte būtu jāpiešķir reformām, kas palielina produktivitāti un izaugsmes potenciālu, uzlabo institucionālo un uzņēmējdarbības vidi, likvidē šķēršļus ieguldījumiem, sekmē inovācijas, veicina kvalitatīvu darba vietu radīšanu un piekļuvi darba tirgum, kā arī nodrošina sociālo aizsardzību un iekļaušanu.

**Latvijas nostāja**

Latvija kopumā atbalsta EK sagatavoto 2018. gada Izaugsmes ziņojumu un ECOFIN Padomes secinājumus par 2018. gada Eiropas semestri: makroekonomiskās un fiskālās vadlīnijas, t.sk. Rekomendācijas *Euro* zonas ekonomikas politikai.

ES Padomes Rekomendāciju *Euro* zonas ekonomikas politikai kontekstā Latvija vēlas īpaši uzsvērt ES Vienotā tirgus, t.sk. Digitālā vienotā tirgus nozīmi kopējā ES un katras ES dalībvalsts attīstībā. Tāpēc atbalstām nepieciešamību turpmāk attīstīt ES Vienoto tirgu, novēršot vēl joprojām pastāvošos šķēršļus brīvai preču, pakalpojumu, kapitāla un darbaspēka kustībai.

Neskatoties uz Eiropas semestra procesa pilnveidojumiem iepriekšējos gados, uzskatām, ka vēl pastāv iespējas to uzlabot. Tāpēc EK sadarbībā ar ES dalībvalstīm ir jāturpina darbs pie labākas divpusējo sarunu organizācijas kārtības, efektīvākas ekonomikas politikas koordinācijas, uzraudzības un informācijas apmaiņas, piemēram, uzlabojot un secīgi sakārtojot ES dalībvalstu atskaitīšanās procesu EK par strukturālo reformu īstenošanu. Tāpat EK sadarbībā ar ES dalībvalstīm būtu jāturpina darbs pie strukturālo reformu īstenošanas izvērtēšanas metodoloģijas pilnveidošanas, kas ļautu precīzāk izvērtēt īstenoto strukturālo reformu un politikas pasākumu ietekmi uz izaugsmi, nodarbinātību un sabiedrību kopumā, vienlaikus apzinoties, ka sociālās aizsardzības sistēmas un darba tirgus institūcijas ir veidojušās vēsturiski un cita starpā ir saistāmas arī ar konkrētām sabiedrību izvēlēm, kā arī tās ir atkarīgas no valsts finanšu iespējām.

**Vispārējo lietu padomes (50. panta formāta) sanāksmē izskatāmie jautājumi**

Sanāksmes darba kārtībā iekļauti sekojoši jautājumi:

1. gatavošanās Eiropadomei (50. panta formātā) 23. martā - diskusija par Eiropadomes vadlīniju projektu sarunām par ES un Apvienotās Karalistes (AK) nākotnes attiecību ietvaru;
2. situācija Apvienotās Karalistes (AK) izstāšanās no ES sarunās.

23. martā notiks Eiropadomes 50. panta formāta sanāksme, kur plānots apstiprināt vadlīnijas ES – AK sarunām par nākotnes attiecību ietvaru.

Ārlietu ministrija gatavo pozīciju Eiropadomes (50. panta formāta) sanāksmei šā gada 23. martā. Tā tiks iesniegta izskatīšanai Ministru kabineta šā gada 20. marta sēdē.

**2. Latvijas delegācija ES Vispārējo lietu padomes un ES Vispārējo lietu padomes (50. panta formāta) 2018. gada 20. marta sanāksmēs**

Delegācijas vadītājs: Edgars Rinkēvičs, ārlietu ministrs.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve Eiropas Savienībā;

Solveiga Silkalna, Ārlietu ministrijas valsts sekretāra vietniece Eiropas lietās;

Māra Engelbrehta, pirmā sekretāre, Antici, Latvijas Republikas Pastāvīgā pārstāvniecība Eiropas Savienībā;

Vita Sliede, pirmā sekretāre, Latvijas Republikas Pastāvīgā pārstāvniecība Eiropas Savienībā;

Tatevika Paronjana, trešā sekretāre, Latvijas Republikas Pastāvīgā pārstāvniecība Eiropas Savienībā;

Aija Butāne, vecākā referente, Ārlietu ministrijas Vispārējo un institucionālo lietu nodaļa.

Iesniedzējs: Ārlietu ministrs Edgars Rinkēvičs

Vīza: Valsts sekretārs Andrejs Pildegovičs

R. Virsis, 67016258

reinis.virsis@mfa.gov.lv

1. Vienotā tirgus stratēģija, Digitālā vienotā tirgus stratēģija, Kapitāla tirgu savienības Rīcības plāns un Enerģētikas savienība [↑](#footnote-ref-2)
2. Lai stiprinātu pretmīnu cīņas spēju, Latvija ir pievienojusies arī Beļģijas vadītajam projektam “Pretmīnu cīņas spējas jūras autonomās sistēmas”. [↑](#footnote-ref-3)